《越中秋晓》
清代·吴文溥

木樨晚花香有无，鬓丝禅榻清秋徂。残月在门僧在竹，竹里琴声出茅屋。

须臾众山喧鸟哢，雾洗千峰削寒玉。磐陀日出天地红，海水飞挂扶桑东。

阴潭影倒龙蛇壁，古殿棱戛琅珰风。上山下山白云中，手挹沆瀣超鸿濛，他年有客来访我，赤城瀑布天台松。

作者简介：浙江嘉兴人，字澹川。贡生。工诗，有韬略。有《南野堂集》。